རྩོད་པའི་རྒྱུ་དང་རྩོད་པའི་འབྲས་བུ་སོགས་བཤད་ནས་མཇུག་བསྡུ་བ་ལ༑རྩོད་པའི་རྒྱུ་གསུམ་ནི་སྐྱེས་ཐོབ་ཀྱི་ཤེས་རབ་ཆེ་བ་དང༌།སྒྲ་ཚད་ལ་བློ་སྦྱངས་པ་དང༌།རང་གཞན་གྱི་གཞུང་ལུགས་ལ་བློ་སྦྱངས་པའོ།།ཀི་རྟིས་མཛད་པའི་རྩོད་པ་བྱེད་ཚུལ་གྱི་བསླབ་བྱ་ལས།སྐྱེས་པས་ཐོབ་པའི་ཤེས་རབ་ཆེ་བ་དང༌།།སྒྲ་དང་ཚད་མ་དག་ལ་སྦྱངས་པ་དང༌།།རང་གཞན་གཞུང་ལ་ལེགས་པར་སྦྱངས་པ་རྣམས།།རྩོད་ལ་མཁས་པའི་རྒྱུ་གསུམ་ཡིན་པར་བཤད།།ཞེས་འབྱུང་ངོ༌།།རྩོད་པའི་བསམ་པ་བཤད་པ་ལ།ཕ་རོལ་པོ་ལ་དམའ་ཕབ་བར་འདོད་པའི་ཞེ་སྡང་དང༌།།རང་ཉིད་མཐོ་བར་འདོད་པའི་འདོད་ཆགས་དང༌།རིགས་ལམ་འདོར་བར་འདོད་པའི་གཡོ་སྒྱུ་རྣམས་རྩོད་པའི་བསམ་པ་ཐ་ཤལ་དང༌།རང་གིས་རྟོགས་པར་འདོད་པའི་གུས་པ་དང༌།གཞན་གྱི་ལོག་རྟོག་སེལ་བར་འདོད་པའི་སྙིང་རྗེ་དང་ཕ་རོལ་པོ་ལ་ཟབ་མོའི་དོན་བསྟན་པར་འདོད་པའི་བྱམས་པ་རྣམས་ནི་རྩོད་པའི་བསམ་པ་ཕུན་སུམ་ཚོགས་པའོ།།